དེ་ཡང་སྟོན་པ་བཀའ་དྲིན་ཅན་གྱི་གསུང་གི་འཕྲིན་ལས་ཀྱི་ཉི་མ་ཆེན་པོ་ཕྱོགས་དུས་ཀུན་ཏུ་སྤེལ་བར་མཛད་པའི་འཛམ་གླིང་མཛེས་པར་བྱེད་པའི་རྒྱན་དྲུག་དང་དེའི་མཆོག་གཉིས་སུ་བསྔགས་པའི་བྱེད་པོ་རྒྱལ་བསྟན་གསུང་རབ་ཀུན་གྱི་དགོངས་དོན་ཕྱིན་ཅི་མ་ལོག་པར་བཀྲལ་བའི་ངེས་དོན་གྱི་ཤིང་རྟ་ཆེན་པོ་དཔལ་མགོན་འཕགས་པ་ཀླུ་སྒྲུབ་དང་འཕགས་པ་ཐོགས་མེད་སོགས་རིམ་པར་བྱོན་པའི་མཁས་གྲུབ་གཉིས་ལྡན་གྱི་སྐྱེས་བུ་དམ་པ་རྣམས་ནི།བསྟན་པ་དང་འགྲོ་བ་ཡོངས་ཀྱི་ལེགས་བྱས་ཀྱི་བསོད་ནམས་ཀྱི་ཞིང་དུ་བྱོན་པ་ཙམ་མིན་པར་ཁོང་ཅག་གི་སྐུ་གསུུང་ཐུགས་ཀྱི་མཛད་པའི་རླབས་རྒྱུན་མཐའ་དག་སྲིད་པའི་མཐར་ཡང་བསྲིངས་བས་འདིར་བརྗོད་པས་ག་ལ་ལོངས་མོད་བཀའ་དྲིན་གྱི་ཆ་ཤས་ནི་སུས་ཀྱང་བློ་ཡུལ་ལས་འགོངས་ཐབས་མེད།ཡིན་ནའང་།འདིར་གླེང་འདོད་པ་ནི་མཛད་པ་འཕྲིན་ལས་དེ་དག་མ་ཡིན་པར་རྒྱན་དྲུག་མཆོག་གཉིས་ཞེས་བསྔགས་པའི་མཚན་གྱི་ཆ་ཤས་འདི་ལས་འཕྲོས་པའི་དོགས་གཅོད་ཅུང་ཙམ་ཞུ་འདོད་པ་དེའོ།།དེ་ཡང་དགོས་པ་དང་རྒྱུ་མཚན་དམིགས་བསལ་བའི་དབང་གིས་དཔྱད་གཞི་འདི་འདྲ་ཞིག་བདམས་པ་སྟེ།ཡུལ་དུས་ཀྱི་འགྱུར་བ་སོགས་ཕྱི་ནང་གི་རྒྱུ་རྐྱེན་དུ་མས་ཐ་སྙད་ཀྱི་བརྡ་ཆད་མང་པོ་ཞིགཡུལ་གང་ལ་འཇུག་པ་དང་ཇི་ལྟར་འཇུག་པའི་ཚུལ་སོགས་རབ་རིབ་མག་མོག་ཏུ་གྱུར་ཏེ་རྫུན་བཟོ་མཁན་པོས་སྨྱུག་རྩེ་གང་དུ་བསྐོར་ཡང་བླུན་པོ་ཆུ་སྣ་གར་ཁྲིད་དུ་སོང་བ་དང་།འཛམ་གླིང་རྒྱན་དྲུག་མཆོག་གཉིས་ཞེས་པའི་ཐ་སྙད་འདི་ཡང་དེ་བཞིན་བན་བོན་གྱི་གྲུབ་མཐའ་མི་འདྲ་བ་དང་ཡིག་ཆ་མི་འདྲ་བ་སོགས་རང་རང་ཕྱོགས་སུ་འཁྲིད་བྱེད་ཀྱི་རྒྱུ་མཚན་བདོག་རྐྱེན།གང་དང་གང་ཡང་དག་ཡིན་མིན་སོགས་ལ་དཔྱད་པ་མ་ཞུགས་ཚེ།ནམ་ཞིག་རྐུན་མ་དང་རྒྱུ་བདག་སུ་ཡིན་མི་ཤེས་པའི་ཚོད་དུ་ལྷག་ནས་ནོར་བ་རྒྱུན་འབྱམས་སུ་འགྲོ་བས་རྩ་ཆེན་གྱི་ཐ་སྙད་འདི་རིགས་ལ་དོ་ཁུར་ཞུ་བའི་ཆེད་དུ་བྲིས་པ་དང་།གཉིས་སུ་འདིའི་སྐོར་ཀྱི་དཔྱད་རྩོམ་ཞིབ་ཕྲ་ཞིག་མཐོང་ལམ་གྱི་ཡུལ་དུ་དཀོན་པས་དཔེ་སྣ་མི་འདྲ་བ་གང་མང་བསྡུས་ཏེ་ཞིབ་བསྡུར་བགྱིས་པའི་ཁ་སྐོང་གི་རྩོམ་ཡིག་ཅིག་གི་དོད་དུ་དང་།གསུམ་དུ་ཐ་སྙད་དེ་དག་གིས་མཚོན་པའི་རྩ་བའི་སློབ་དཔོན་བཀའ་དྲིན་ཅན་རྣམས་ཀྱི་རྣམ་ཐར་གྱི་ཆ་ཤས་ཕྲ་མོ་རེའི་མཐོང་སྣེ་རེ་ཟིན་ན་དེ་དག་གིས་མཛད་པའི་བསྟན་བཅོས་ལ་དཔྱོད་པའི་བློ་གྲོས་ཀྱི་འཇུག་པ་འབེལ་པོ་འབྱུང་བའི་རེ་བ་བཅས་ཀྱིས་འབྲི་བ་ལགས་སོ།།